Sangaste lossis tegutses tuntud maamajanduse edendaja krahv Friedrich Georg Magnus von Berg (1845-1938). Nõukogude ajal oli loss tootmiskoondise Estiko hooldada. Peainsener Harri Kübara juhtimisel hoone korrastati ja renoveeriti. H. Kübar huvitus ka krahv Bergist ja tema  suguvõsa tegevusest. Tema ettepanekul tuli Tartus, Estiko ruumides 16. aprillil 1991 kokku algatusrühm "rukkikrahvi" läheneva 150. sünniaastapäeva korraldamiseks: Harri Kübar, Heino Eelsalu, Jaan Lepajõe, Tiit Rosenberg, Olev Saveli, Hans Tuul (kõik Tartust), Vahur Kukk (Jõgeva), Eduard Aamer (Sangaste), Anto Juske (Tallinn). Koostati dokumendid ja tegevuskava, mille elluviimiseks asutati Sangaste lossis 21. mail 1991 Krahv Fr. von Bergi Fond.